

**Αθήνα: 2/7/2025**

**ΔΕΛΤΙΟ ΣΤΑΤΙΣΤΙΚΗΣ ΠΛΗΡΟΦΟΡΗΣΗΣ**

[2025\_1ο ΔΕΛΤΙΟ]

**«ΔΑΠΑΝΕΣ ΚΟΙΝΩΝΙΚΗΣ ΠΡΟΣΤΑΣΙΑΣ ΚΑΙ
ΠΡΟΣΤΑΣΙΑ ΤΗΣ ΑΝΑΠΗΡΙΑΣ»**

Τα Δελτία Στατιστικής Πληροφόρησης της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.) εντάσσονται στο Έργο «Παρατηρητήριο Θεμάτων Αναπηρίας» που χρηματοδοτείται από το Ευρωπαϊκό Κοινωνικό Ταμείο και από εθνικούς πόρους, με αντικείμενο την επιστημονική καταγραφή, τη μελέτη και την έρευνα σε θέματα αναπηρίας.

Στόχος του Έργου αποτελεί η καθιέρωση του Παρατηρητηρίου ως βασική πηγή πληροφόρησης για τις εξελίξεις στο πεδίο της αναπηρίας. Συγκεντρώνοντας και αναλύοντας δεδομένα και πληροφόρηση από εγχώριες και διεθνείς πηγές, το Παρατηρητήριο συμβάλλει στην παρακολούθηση, στην προστασία και στην προώθηση των δικαιωμάτων των ατόμων με αναπηρία, χρόνιες παθήσεις και των οικογενειών τους.

Με τον νόμο 4488/2017, το Παρατηρητήριο της Ε.Σ.Α.μεΑ. θεσμοθετείται ως ο βασικός συνομιλητής της Ελληνικής Στατιστικής Αρχής και των λοιπών φορέων του Ελληνικού Στατιστικού Συστήματος αναφορικά με την υποχρέωσή τους να αναπτύσσουν, να παράγουν και να διαδίδουν επίσημες στατιστικές σχετικά με τα άτομα με αναπηρία. Ειδικότερα, προβλέπεται ότι για τους σκοπούς του σχεδιασμού των ως άνω στατιστικών και της διάχυσης των παραγόμενων δεδομένων, οι αρμόδιοι φορείς τελούν σε διαβούλευση με το Παρατηρητήριο Θεμάτων Αναπηρίας της Εθνικής Συνομοσπονδίας Ατόμων με Αναπηρία.

Σε αυτό το πλαίσιο συντάσσονται και δημοσιεύονται, ανά τακτά χρονικά διαστήματα, δελτία στατιστικής πληροφόρησης αφιερωμένα σε συγκριμένα θεματικά πεδία, όπου παρουσιάζονται τα σημαντικότερα ευρήματα και τάσεις όπως αυτά προκύπτουν μέσω της επεξεργασίας των διαθέσιμων στατιστικών στοιχείων.

*Για περισσότερες πληροφορίες για το Έργο, απευθυνθείτε στην Ιστοσελίδα του Έργου:* [*www.paratiritirioanapirias.gr*](http://www.paratiritirioanapirias.gr/)*)*

ΠΕΡΙΕΧΟΜΕΝΑ

[ΕΙΣΑΓΩΓΗ 4](#_Toc21665)

[ΒΑΣΙΚΑ ΕΥΡΥΜΑΤΑ 6](#_Toc16838)

[ΒΑΣΙΚΑ ΣΥΜΠΕΡΑΣΜΑΤΑ 8](#_Toc23670)

[ΑΝΑΛΥΣΗ ΕΥΡΥΜΑΤΩΝ 9](#_Toc18745)

[1. Παροχές κοινωνικής προστασίας 9](#_Toc25320)

[2. Αποτελεσματικότητα των κοινωνικών παροχών στη μείωση της φτώχειας 12](#_Toc29349)

[3. Κατανομή παροχών κοινωνικής προστασίας ανά λειτουργία 13](#_Toc30464)

[4. Δαπάνες για κοινωνικές παροχές για την «Αναπηρία» 14](#_Toc12647)

[5. Αποτελεσματικότητα των κοινωνικών παροχών για την αναπηρία στη μείωση της
φτώχειας των ατόμων με αναπηρία 20](#_Toc17723)

ΓΡΑΦΗΜΑΤΑ

[Γράφημα 1: Σύνολο παροχών Κοινωνικής Προστασίας στην Ελλάδα (σε εκατομμύρια €) 9](#_Toc201687249)

[Γράφημα 2: Κατά Κεφαλήν Δαπάνη για παροχές κοινωνικής προστασίας (Σύνολο) σε
Μονάδες Αγοραστικής Δύναμης (PURCHASING POWER STANDARD) για το
έτος 2022 10](#_Toc201687250)

[Γράφημα 3: Δαπάνες για παροχές κοινωνικής προστασίας ως ποσοστό του ΑΕΠ (2022)
στις χώρες της ΕΕ-27 11](#_Toc201687251)

[Γράφημα 4: Δείκτης Επίδρασης των κοινωνικών μεταβιβάσεων (εξαιρουμένων των
συντάξεων) στη μείωση της φτώχειας (2024) 12](#_Toc201687252)

[Γράφημα 5: Διαχρονική εξέλιξη δαπανών για παροχές κοινωνικής προστασίας για την
αναπηρία (σε εκατομμύρια €) 14](#_Toc201687253)

[Γράφημα 6: Παροχές για την «Αναπηρία» ως ποσοστό του συνόλου των παροχών
κοινωνικής προστασίας στην Ε.Ε. (2022) 15](#_Toc201687254)

[Γράφημα 7: Κατά κεφαλήν δαπάνη για παροχές κοινωνικής προστασίας για την αναπηρία σε μονάδες αγοραστικής δύναμης (Purchasing Power Standard) για το έτος 2022 16](#_Toc201687255)

[Γράφημα 8: Δικαιούχοι σύνταξης αναπηρίας στην Ελλάδα (2013-2022) 19](#_Toc201687256)

[Γράφημα 9: Επίδραση των κοινωνικών μεταβιβάσεων (συμπεριλαμβανομένων των
συντάξεων) στη μείωση της φτώχειας των ατόμων με μέτρια και σοβαρή
αναπηρία 16-64 ετών (2024) 21](#_Toc201687257)

**Επεξεργασία και ανάλυση δεδομένων**

Φανή Προβή, Ma Social Research
*Επιστημονική Υπεύθυνη Παρατηρητηρίου Θεμάτων Αναπηρίας / Επιστημονικό Στέλεχος Ε.Σ.Α.μεΑ.*



Προσβάσιμο αρχείο Microsoft Word (\*.docx)

Το παρόν αρχείο ελέγχθηκε με το εργαλείο *Microsoft Accessibility Checker* και δεν βρέθηκαν θέματα προσβασιμότητας. Τα άτομα με αναπηρία δεν θα αντιμετωπίζουν δυσκολίες στην ανάγνωσή του.

# **ΕΙΣΑΓΩΓΗ**

Αντικείμενο του δελτίου είναι η κοινωνική προστασία και οι παροχές κοινωνικής προστασίας προς τα άτομα με αναπηρία στην Ελλάδα και στην Ευρωπαϊκή Ένωση [Ε.Ε. (27)].

Ιστορικά στην Ελλάδα, η ανάπτυξη και εξέλιξη του κράτους πρόνοιας ακολούθησε το «νοτιοευρωπαϊκό μοντέλο», με βασικά γνωρίσματα: τις ανισότητες στον καταμερισμό της κοινωνικής προστασίας και την άνιση αντιμετώπιση διαφόρων κοινωνικών ομάδων, την αποσπασματικότητα των παρεμβάσεων κοινωνικής πολιτικής, την έμφαση στις παθητικές πολιτικές, τη γραφειοκρατία και τις υποτυπώδεις κοινωνικές υπηρεσίες / παροχές προς τις ευάλωτες ομάδες. Οι μελέτες των συστημάτων κοινωνικής προστασίας στην Ευρώπη, καταδεικνύουν τη χαμηλή αποτελεσματικότητα των συστημάτων κοινωνικής προστασίας των κρατών του ευρωπαϊκού νότου, αλλά από την άλλη και την αποτυχία του νεοφιλελεύθερου μοντέλου που εφαρμόστηκε σε χώρες όπως η Βρετανία.

Έτσι στην Ελλάδα, ήδη πριν την εκδήλωση της οικονομικής κρίσης, είχε διαπιστωθεί το παράδοξο ότι, ενώ οι δαπάνες για κοινωνική προστασία αυξανόταν (κατά το διάστημα 1998-2008), το ποσοστό φτώχειας στη χώρα παρέμενε στα ίδια επίπεδα. Στη μειωμένη απόδοση των δαπανών κοινωνικής προστασίας στην Ελλάδα πρέπει να λαμβάνεται υπόψη και η διάρθρωση των κοινωνικών μεταβιβάσεων που στην πλειονότητά τους αφορούν στις συντάξεις γήρατος, λόγω της δημογραφικής γήρανσης, καθώς και η αναδιάρθρωση των εργασιακών σχέσεων στο πλαίσιο πολιτικών ελαστικοποίησης της εργασίας. Σε αυτό το πλαίσιο, η κοινωνική προστασία των ατόμων με αναπηρία, δομήθηκε στη βάση του αναχρονιστικού ιατρικού μοντέλου και περιορίστηκε διαχρονικά σε μια μονοδιάστατη προνοιακή / φιλανθρωπική αντίληψη. Απόρροια αυτής της αντίληψης είναι η απουσία δομών και υπηρεσιών που να ανταποκρίνονται στις ανάγκες των ατόμων με αναπηρία και να υποστηρίζουν την ανεξάρτητη διαβίωση στην κοινότητα.

Η ανυπαρξία παροχών σε είδος, στην ελληνική περίπτωση, συνδυάζεται με μια στρεβλή επιδοματική πολιτική που δεν στοχεύει στην κοινωνική ένταξη, αφού στην ουσία τα άτομα με αναπηρία «επιδοτούνται για να παραμένουν στο περιθώριο». Περίτρανη απόδειξη αυτού είναι η εφαρμογή του εκδικητικού μέτρου της διακοπής του επιδόματος αναπηρίας σε περίπτωση απασχόλησης. Η εφαρμογή των μνημονιακών πολιτικών τα προηγούμενα χρόνια οδήγησαν στην αποσάθρωση του συστήματος κοινωνικής προστασίας στη χώρα και στην επιβολή σαρωτικών αλλαγών σε όλο το φάσμα των κοινωνικών παροχών. Σήμερα, τα πρόσθετα εμπόδια και οι προκλήσεις που απορρέουν από τη νέα συνθήκη των πολλαπλών κρίσεων (πληθωριστική, ενεργειακή, κλιματική, γεωπολιτική), καθιστούν περισσότερο από ποτέ επιτατική την ανάγκη διασφάλισης του δικαιώματος των ατόμων με αναπηρία σε κοινωνική προστασία και ανεκτό επίπεδο διαβίωσης, όπως αυτό κατοχυρώνεται στο Σύνταγμα της χώρας και διευρύνεται με το άρθρο 28 της Σύμβασης των Ηνωμένων Εθνών για τα Δικαιώματα των Ατόμων με Αναπηρίες.

Στο δελτίο, παρουσιάζονται τα τελευταία διαθέσιμα δεδομένα από το Ευρωπαϊκό Σύστημα Ολοκληρωμένων Στατιστικών Κοινωνικής Προστασίας (ESSPROS) σχετικά με τις δαπάνες και τις παροχές κοινωνικής προστασίας, διερευνάται η διαχρονική εξέλιξη αυτών των μεγεθών, και αποτυπώνεται η θέση της χώρας σε σύγκριση με τα υπόλοιπα κράτη της Ευρώπης.

Το ESSPROS (European System of Integrated Social Protection Statistics) αποτελεί ένα μεθοδολογικό πλαίσιο βασισμένο σε πρότυπα, κοινούς ορισμούς, ταξινομήσεις και κανόνες λογιστικής, το οποίο χρησιμοποιείται για την κατάρτιση συγκρίσιμων στατιστικών για την κοινωνική προστασία στις χώρες της Ε.Ε. **Το ESSPROS βασίζεται στον ορισμό της κοινωνικής προστασίας ως: το σύνολο των παρεμβάσεων δημόσιων ή ιδιωτικών φορέων που έχουν ως σκοπό να ανακουφίσουν τα νοικοκυριά και τα άτομα από το οικονομικό βάρος ενός καθορισμένου συνόλου κινδύνων ή αναγκών.** Οι κίνδυνοι ή ανάγκες ταξινομούνται σε 8 τομείς / λειτουργίες: την ασθένεια, την αναπηρία, το γήρας, τη χηρεία, την οικογένεια / τέκνα, την ανεργία, τη στέγαση και τον κοινωνικό αποκλεισμό. Οι κοινωνικές παροχές περιλαμβάνουν παροχές τόσο σε χρήμα όσο και σε είδος.

Ειδικότερα, στις παροχές για την κατηγορία της αναπηρίας, συνυπολογίζονται: α) παροχές που εξασφαλίζουν εισόδημα σε άτομα τα οποία δεν έχουν συμπληρώσει ακόμη το όριο ηλικίας συνταξιοδότησης που προβλέπεται από τον νόμο και δεν έχουν την ικανότητα να εκτελέσουν αμειβόμενη εργασία εξαιτίας σωματικής ή ψυχικής βλάβης, β) παροχές που χορηγούν υπηρεσίες αποκατάστασης που απαιτούνται από τη φύση της συγκεκριμένης αναπηρίας και τέλος, γ) παροχές που χορηγούν αγαθά και υπηρεσίες εκτός της ιατρικής μέριμνας σε άτομα με αναπηρία. Στη λειτουργία «ασθένεια» περιλαμβάνονται όλες οι παροχές σε χρήμα που αντισταθμίζουν εξ ολοκλήρου ή εν μέρει την απώλεια εισοδήματος εξαιτίας της προσωρινής αδυναμίας του ατόμου προς εργασία λόγω ασθένειας ή τραυματισμού (επιδόματα ασθενείας), καθώς και οι παροχές κάλυψης τους κόστους της υγειονομικής περίθαλψης που χορηγείται στο πλαίσιο της κοινωνικής προστασίας / κοινωνικής ασφάλισης[[1]](#footnote-1).

# **ΒΑΣΙΚΑ ΕΥΡΥΜΑΤΑ**

**Για τη συνολική δαπάνη για παροχές κοινωνικής προστασίας, τα στοιχεία του συστήματος ESSPROS καταδεικνύουν ότι:**

* Οι συνολικές δαπάνες για παροχές κοινωνικής προστασίας στην Ελλάδα ανήλθαν το 2022 σε 49.614 εκατομμύρια ευρώ, αντιπροσωπεύοντας το 24,1% του ελληνικού ΑΕΠ (Ε.Ε.-27: 27,9%).
* Οι συνολικές δαπάνες για παροχές κοινωνικής προστασίας καταγράφουν μια συνεχόμενη πτωτική πορεία το διάστημα 2012 -2017, ενώ από το 2018 μέχρι το 2022 καταγράφεται μερική ανάκαμψη, με σωρευτική αύξηση της τάξεως του 11%.
* Η κατά κεφαλή εθνική δαπάνη για παροχές κοινωνικής προστασίας σε Μονάδες Αγοραστικής Δύναμης (ΜΑΔ) ανέρχεται στη χώρα σε 5.696,94, όντας κατά 43% χαμηλότερη από τον μέσο όρο της Ε.Ε.-27 (10.013).
* Το 2024, η Ελλάδα καταγράφει τη χαμηλότερη τιμή στον δείκτη «Επίδραση των κοινωνικών μεταβιβάσεων (εξαιρουμένων των συντάξεων) στη μείωση της φτώχειας» που υπολογίστηκε σε 16,6, όταν σε επίπεδο Ε.Ε. των 27 καταγράφεται τιμή υπερδιπλάσια, που ανέρχεται σε 34,4.
* Το 51,8% της συνολικής δαπάνης αφορά στην προστασία του γήρατος (δηλαδή σε συντάξεις γήρατος), ποσοστό το οποίο είναι το υψηλότερο μεταξύ των χωρών της Ευρώπης (Ε.Ε.-27: 40,65%). Το 22,9% των δαπανών για παροχές κοινωνικής προστασίας δαπανήθηκε για την προστασία της ασθένειας, το 9,9% για την προστασία της χηρείας και το 5,6% αφορά σε κοινωνικές παροχές για την οικογένεια.
* Οι δαπάνες για κοινωνικές παροχές για την «Αναπηρία» ανέρχονται σε 1.901 εκατ. Ευρώ, καταλαμβάνοντας μόλις το 3,8% των δαπανών κοινωνικής προστασίας (δεύτερο χαμηλότερο ποσοστό στην Ε.Ε.-27), όταν ο μέσος όρος της Ε.Ε. (27) ανερχόταν στο 7%.

**Ειδικότερα, για τις δαπάνες κοινωνικής προστασίας για την αναπηρία, τα στοιχεία δείχνουν ότι:**

* Οι δαπάνες προστασίας της αναπηρίας κατά τη διάρκεια της οικονομικής κρίσης και των μνημονίων υπέστησαν τεράστια περικοπή. Το διάστημα 2012 έως 2015, οι δαπάνες περικόπηκαν σε ποσοστό 42%, ενώ έκτοτε παραμένουν μέχρι και το 2022 σε παρόμοια, εξαιρετικά χαμηλά επίπεδα.
* Η «Κατά κεφαλήν δαπάνη για παροχές κοινωνικής προστασίας για την αναπηρία σε μονάδες αγοραστικής δύναμης» επιβεβαιώνει επίσης τη γενική εικόνα, αφού στην Ελλάδα βρίσκεται το 2022 στο ιδιαίτερα χαμηλό επίπεδο των 215,81 (ΜΑΔ) ανά κάτοικο (προτελευταία μετά την Μάλτα), που αντιστοιχεί σε λιγότερο από το 1/3 της ευρωπαϊκής δαπάνης (Ε.Ε.-27: 672,44).
* Μέχρι και το έτος 2022 για το οποίο διαθέτουμε τα αναλυτικά δεδομένα, οι δαπάνες κοινωνικής προστασίας για την αναπηρία αφορούσαν σχεδόν αποκλειστικά σε περιοδικές παροχές σε χρήμα και ειδικότερα, σε συντάξεις αναπηρίας (47% της δαπάνης) και σε αναπηρικά επιδόματα (48,7% της δαπάνης). Επιβεβαιώνεται δηλαδή ότι, οι παροχές σε επίπεδο υπηρεσιών υποστήριξης είναι ιδιαίτερα περιορισμένες στη χώρα, και η πρόνοια, μέχρι και το 2022, ήταν σχεδόν ανύπαρκτη σε ότι αφορά ζητήματα στέγασης, βοήθειας σε καθημερινές δραστηριότητες, αποκατάστασης / επαναποκατάστασης.
* Το πλήθος των δικαιούχων αναπηρικής σύνταξης καταγράφει συνεχόμενη μείωση από το 2015. Συνολικά κατά το διάστημα 2015-2022 καταγράφονται 26.870 λιγότεροι δικαιούχοι, δηλαδή σημειώνεται μείωση της τάξεως του 20%.
* Η επίδραση των κοινωνικών μεταβιβάσεων (συμπεριλαμβανομένων των συντάξεων) στη μείωση της φτώχειας των ατόμων με μέτρια και σοβαρή αναπηρία 16-64 ετών για το 2024 φέρνει την Ελλάδα πάλι στη τελευταία θέση, καταγράφοντας τη χειρότερη επίδοση στον συγκεκριμένο δείκτη. Ειδικότερα, μετά τις κοινωνικές μεταβιβάσεις το ποσοστό φτώχειας και κοινωνικού αποκλεισμού των ατόμων με αναπηρία 16-64 ετών μειώνεται μόλις κατά 5,3 μονάδες, καταλήγοντας να είναι ένα από τα δύο υψηλότερα στην Ευρώπη (Ποσοστό κινδύνου φτώχειας ή/και κοινωνικού αποκλεισμού: Ελλάδα: 48,3% / Ρουμανία: 48,4%).

# **ΒΑΣΙΚΑ ΣΥΜΠΕΡΑΣΜΑΤΑ**

Δυστυχώς, οι δαπάνες για την κοινωνική προστασία, υπό το πρίσμα των πολιτικών της τελευταίας δεκαπενταετίας, αντιμετωπίστηκαν ως δημοσιονομικό φορτίο και όχι ως μέρος της λύσης για έξοδο από την κρίση. Η συρρίκνωση του κοινωνικού κράτους, που έλαβε χώρα με περιστολή του ¼ των δαπανών κοινωνικής προστασίας το διάστημα 2009-2017, βασίστηκε κυρίως σε μυθεύματα, που ήθελαν την Ελλάδα να δαπανά πολλά σε αυτόν τον τομέα, ενώ η σύγκριση των πραγματικών δεδομένων στο επίπεδο των χωρών της Ε.Ε. αποκαλύπτει το ανυπόστατο αυτών των αιτιάσεων. Παρότι από το 2017 καταγράφεται σταθερή μικρή ανάκαμψη των συνολικών δαπανών για κοινωνική προστασία, αυτή δεν επαρκεί, ενώ ταυτόχρονα δεν αποτυπώνεται κατ’ ελάχιστο στις δαπάνες για την αναπηρία. Οι παροχές για την αναπηρία, με όποιον δείκτη και αν μετρηθούν, κατατάσσουν τη χώρα μας σταθερά στις τελευταίες θέσεις της Ευρώπης.

Ωστόσο ιδιαίτερα σημαντικό εύρημα που καταδεικνύει τις παθογένειες του συστήματος κοινωνικής προστασίας, αλλά και ειδικότερα σε ότι αφορά την αναπηρία, είναι η μικρή επίδραση που ασκούν οι υφιστάμενες κοινωνικές μεταβιβάσεις στην εξάλειψη της φτώχειας και ιδιαίτερα της φτώχειας των ατόμων με αναπηρία στις παραγωγικές ηλικίες. Αυτό το εύρημα επιβεβαιώνει τον στρεβλό και ελλειμματικό χαρακτήρα της κοινωνικής προστασίας στην Ελλάδα, την αποσπασματικότητα των παροχών, την απουσία δομών και υπηρεσιών που να ανταποκρίνονται στις ανάγκες των ατόμων με αναπηρία και να υποστηρίζουν την ανεξάρτητη διαβίωση και την κοινωνική τους ένταξη, την ανεπάρκεια των οικονομικών ενισχύσεων και των μέτρων καταπολέμησης της φτώχειας.

Παρά τις προτάσεις που είχε καταθέσει η ΕΣΑμεΑ στη διαβούλευση της Εθνικής Στρατηγικής για τα Δικαιώματα των Ατόμων με Αναπηρία 2024-2030: "Μια Ελλάδα με Όλους για Όλους", αυτή, όπως τελικά διαμορφώθηκε, δεν αντιμετωπίζει τα ζητήματα σχετικά με τη διασφάλιση ενός αξιοπρεπούς βιοτικού επιπέδου, όπως επιτάσσει και το άρθρο 28 της Σύμβασης των ΗΕ για τα Δικαιώματα των Ατόμων με Αναπηρίες.

Με δεδομένη ωστόσο και τη δημογραφική γήρανση που εκ των πραγμάτων οδηγεί σε αύξηση των χρονίων παθήσεων και των αναπηριών, είναι σαφές ότι απαιτείται άμεση αλλαγή πλεύσης και ενίσχυση των κοινωνικών παροχών, με ειδική μέριμνα για τους πλέον ευάλωτους πολίτες. Σήμερα, τα άτομα με αναπηρία, χρόνιες ή/και σπάνιες παθήσεις και οι οικογένειές τους βιώνουν με τον πλέον δραματικό τρόπο τις επιπτώσεις των πολλαπλών κρίσεων που αντιμετωπίζουν οι σύγχρονες κοινωνίες, αδυνατώντας πλέον σε μεγάλο ποσοστό να καλύψουν ακόμα και βασικές καθημερινές ανάγκες διαβίωσης.

Η ανάγκη μιας ολοκληρωμένης προσέγγισης για την προστασία των ατόμων με αναπηρία, χρόνιες παθήσεις και των οικογενειών τους από τη φτώχεια και τον κοινωνικό αποκλεισμό αποτελεί για την ΕΣΑμεΑ ύψιστη διεκδίκηση και πολιτική προτεραιότητα.

# **ΑΝΑΛΥΣΗ ΕΥΡΥΜΑΤΩΝ**

## Παροχές κοινωνικής προστασίας

Οι συνολικές (ακαθάριστες[[2]](#footnote-2)) παροχές κοινωνικής προστασίας στην Ελλάδα ανήλθαν το 2022 σε 49.614 εκατομμύρια ευρώ[[3]](#footnote-3). Στο Γράφημα 1 παρουσιάζεται η διαχρονική εξέλιξη των δαπανών κατά τα έτη 2012-2022. Οι παροχές κοινωνικής προστασίας καταγράφουν μια συνεχόμενη πτωτική πορεία το διάστημα 2012 -2017, ενώ από το 2018 και ύστερα, καταγράφεται αυξητική τάση.

**Γράφημα 1**: Σύνολο παροχών Κοινωνικής Προστασίας στην Ελλάδα (σε εκατομμύρια €)

**Πηγή**: Ελληνική Στατιστική Αρχή, Ευρωπαϊκό Σύστημα Ολοκληρωμένων Στατιστικών Κοινωνικής Προστασίας (ESSPROS) **Επεξεργασία**: Παρατηρητήριο Θεμάτων Αναπηρίας-Ε.Σ.Α.μεΑ.

Η σύγκριση των παροχών κοινωνικής προστασίας στην Ελλάδα με τα επίπεδα των παροχών στις υπόλοιπες χώρες της Ευρώπης καθίσταται δυνατή με τη χρήση του δείκτη «Κατά κεφαλή δαπάνη για παροχές κοινωνικής προστασίας σε μονάδες αγοραστικής δύναμης*[[4]](#footnote-4)*». Εξαλείφοντας λοιπόν την επίδραση των διαφορετικών επιπέδων των τιμών στις διαφορετικές χώρες υπολογίζεται η κατά κεφαλή εθνική δαπάνη για παροχές κοινωνικής προστασίας, η οποία για την Ελλάδα είναι 5.697 (ΜΑΔ), όντας κατά 43% χαμηλότερη από τον μέσο όρο της Ε.Ε.-27 (10.013). Όπως διαπιστώνει κανείς στο Γράφημα 2, οι δαπάνες για κοινωνική προστασία στην Ελλάδα κυμαίνονται σε χαμηλότερα επίπεδα και από τις υπόλοιπες χώρες του ευρωπαϊκού νότου.

**Γράφημα 2**: Κατά Κεφαλήν Δαπάνη για παροχές κοινωνικής προστασίας (Σύνολο) σε Μονάδες Αγοραστικής Δύναμης (PURCHASING POWER STANDARD) για το έτος 2022

**Πηγή**: Eurostat, European System of Integrated Social Protection Statistics -ESSPROS (2022)
**Επεξεργασία**: Παρατηρητήριο Θεμάτων Αναπηρίας- Ε.Σ.Α.μεΑ.

Ένας δεύτερος δείκτης σύγκρισης, αφορά στον υπολογισμό των δαπανών ως ποσοστό του ΑΕΠ κάθε χώρας (Γράφημα 3). Το 2022, οι συνολικές δαπάνες για παροχές κοινωνικές προστασίας αντιπροσωπεύουν το 24,1% του ελληνικού ΑΕΠ, ποσοστό που υπολείπεται σχεδόν κατά 4 μονάδες από τον ευρωπαϊκό μέσο όρο των 27 (ΕΕ-27: 27,9%).

**Γράφημα 3**: Δαπάνες για παροχές κοινωνικής προστασίας
ως ποσοστό του ΑΕΠ (2022) στις χώρες της ΕΕ-27

**Πηγή**: Eurostat, European System of Integrated Social Protection Statistics -ESSPROS (2022)
**Επεξεργασία**: Παρατηρητήριο Θεμάτων Αναπηρίας- Ε.Σ.Α.μεΑ.

## Αποτελεσματικότητα των κοινωνικών παροχών στη μείωση της φτώχειας

Ο δείκτης της Eurostat «Επίδραση των κοινωνικών μεταβιβάσεων στη μείωση της φτώχειας», μετρά το πόσο συμβάλλουν οι κοινωνικές παροχές στη μείωση της φτώχειας, χωρίς να λαμβάνονται υπόψη οι συντάξεις. Ο δείκτης συγκρίνει το ποσοστό φτώχειας ή/και κοινωνικού αποκλεισμού πριν από τις κοινωνικές μεταβιβάσεις (δηλαδή, με εισόδημα μόνο από εργασία ή άλλες πηγές) και μετά από τις κοινωνικές μεταβιβάσεις (δηλαδή, όταν προστεθούν τα κοινωνικά επιδόματα, εξαιρουμένων των συντάξεων).

Το 2024, η Ελλάδα καταγράφει τη χαμηλότερη τιμή στον δείκτη που υπολογίστηκε σε 16,6, όταν σε επίπεδο Ε.Ε. καταγράφεται τιμή υπερδιπλάσια, που ανέρχεται σε 34,4.

**Γράφημα 4**: Δείκτης Επίδρασης των κοινωνικών μεταβιβάσεων
(εξαιρουμένων των συντάξεων) στη μείωση της φτώχειας (2024)

**Πηγή** : Eurostat (2024) / **Επεξεργασία**: Παρατηρητήριο Θεμάτων Αναπηρίας-Ε.Σ.Α.μεΑ.

## Κατανομή παροχών κοινωνικής προστασίας ανά λειτουργία

Οι (ακαθάριστες) παροχές κοινωνικής προστασίας ανήλθαν το 2022 σε 49.614 εκατ. Ευρώ. Στην Ελλάδα, το 51,8% του συνόλου των παροχών αφορά στην προστασία του γήρατος (δηλαδή σε συντάξεις γήρατος), ποσοστό το οποίο είναι το υψηλότερο μεταξύ των χωρών της Ευρώπης, όντας 11 μονάδες πάνω από το μέσο όρο της Ε.Ε. (ΕΕ-27: 40,65%).

Το 22,9% των δαπανών για παροχές κοινωνικής προστασίας δαπανήθηκε για την προστασία της ασθένειας, το 9,9% για την προστασία της χηρείας και το 5,6% αφορά σε κοινωνικές παροχές για την οικογένεια.

Οι δαπάνες για κοινωνικές παροχές για την αναπηρία ανέρχονται σε 1.901 εκατ. Ευρώ, καταλαμβάνοντας μόλις το 3,8% των δαπανών κοινωνικής προστασίας.

**Πίνακας 1**: ΑΝΑΛΥΤΙΚΕΣ ΠΑΡΟΧΕΣ ΚΟΙΝΩΝΙΚΗΣ ΠΡΟΣΤΑΣΙΑΣ ΜΕ ΤΟ ΣΥΣΤΗΜΑ
ESSPROS - ΕΤΟΣ 2022 (σε εκατομμύρια €)

|  |  |  |
| --- | --- | --- |
| **Λειτουργίες** | **ΑΝΑ ΛΕΙΤΟΥΡΓΙΑ** | **% ΣΤΟ ΣΥΝΟΛΟ ΤΩΝ ΠΑΡΟΧΩΝ ΚΟΙΝΩΝΙΚΗΣ ΠΡΟΣΤΑΣΙΑΣ** |
| Ασθένεια | 11.342 | 22,9% |
| Αναπηρία | 1.901 | 3,8% |
| Γήρας | 25.711 | 51,8% |
| Χηρεία | 4.907 | 9,9% |
| Οικογένεια | 2.758 | 5,6% |
| Ανεργία | 1.818 | 3,7% |
| Στέγαση | 405 | 0,8% |
| Κοινωνικός αποκλεισμός | 772 | 1,6% |
| **Σύνολο** | **49.614** | **100%** |

**Πηγή**: Ελληνική Στατιστική Αρχή, Ευρωπαϊκό Σύστημα Ολοκληρωμένων Στατιστικών Κοινωνικής Προστασίας (ESSPROS)

## Δαπάνες για κοινωνικές παροχές για την «Αναπηρία»

Το 2022, οι δαπάνες για κοινωνικές παροχές για την αναπηρία ανήλθαν σε 1.901 εκατ. Ευρώ. Η διαχρονική ανάλυση των στοιχείων φανερώνει την τεράστια περικοπή που υπέστησαν οι δαπάνες προστασίας της αναπηρίας κατά τη διάρκεια της οικονομικής κρίσης και των μνημονίων. Το διάστημα 2012 έως 2015, οι δαπάνες για την αναπηρία περικόπηκαν σε ποσοστό 42%, ενώ έκτοτε παραμένουν μέχρι και το 2022 σε παρόμοια, εξαιρετικά χαμηλά επίπεδα.

**Γράφημα 5**: Διαχρονική εξέλιξη δαπανών για παροχές κοινωνικής προστασίας για την αναπηρία (σε εκατομμύρια €)

**Πηγή**: Ελληνική Στατιστική Αρχή, Ευρωπαϊκό Σύστημα Ολοκληρωμένων Στατιστικών Κοινωνικής Προστασίας (ESSPROS) / **Επεξεργασία**: Παρατηρητήριο Θεμάτων Αναπηρίας-Ε.Σ.Α.μεΑ.

Συγκρίνοντας τις δαπάνες για κοινωνικές παροχές προς τα άτομα με αναπηρία στην Ελλάδα και στις υπόλοιπες ευρωπαϊκές χώρες, διαπιστώνεται ότι η χώρα υπολείπεται σοβαρά ως προς το επίπεδο των παροχών για την αναπηρία. Στην Ελλάδα, οι δαπάνες για την αναπηρία ως ποσοστό της συνολικής δαπάνης για την κοινωνική προστασία ήταν το 2022 στο 3,8%, όταν η μέσος όρος της Ε.Ε.-27 ανερχόταν στο 7% (βλ. Γράφημα 6). Ειδικότερα, στον εν λόγω δείκτη, η Ελλάδα έρχεται δεύτερη από το τέλος με οριακά μεγαλύτερο ποσοστό από την Κύπρο.

**Γράφημα 6**: Παροχές για την «Αναπηρία» ως ποσοστό του συνόλου των παροχών κοινωνικής προστασίας στην Ε.Ε. (2022)

**Πηγή**: Eurostat, European System of Integrated Social Protection Statistics/ESSPROS (2022)
**Επεξεργασία**: Παρατηρητήριο Θεμάτων Αναπηρίας- Ε.Σ.Α.μεΑ.

Η εξέταση του δείκτη «*Κατά κεφαλήν δαπάνη για παροχές κοινωνικής προστασίας για την αναπηρία σε μονάδες αγοραστικής δύναμης*» επιβεβαιώνει επίσης τη γενική εικόνα, αφού στην Ελλάδα η δαπάνη για την προστασία την αναπηρίας βρίσκεται στο ιδιαίτερα χαμηλό επίπεδο των 215,81 (ΜΑΔ) ανά κάτοικο, που αντιστοιχεί σε λιγότερο από το 1/3 της ευρωπαϊκής δαπάνης (ΕΕ-27: 672,44).

**Γράφημα 7**: Κατά κεφαλήν δαπάνη για παροχές κοινωνικής προστασίας για την αναπηρία σε μονάδες αγοραστικής δύναμης (Purchasing Power Standard) για το έτος 2022

**Πηγή**: Eurostat, European System of Integrated Social Protection Statistics/ESSPROS (2022)
**Επεξεργασία**: Παρατηρητήριο Θεμάτων Αναπηρίας- Ε.Σ.Α.μεΑ.

Όπως φαίνεται αναλυτικά στον πίνακα 3, οι δαπάνες κοινωνικής προστασίας για την αναπηρία αφορούν, μέχρι και το έτος 2022, σχεδόν αποκλειστικά σε περιοδικές παροχές σε χρήμα και ειδικότερα, σε συντάξεις αναπηρίας (47% της δαπάνης) και σε αναπηρικά επιδόματα (48,7% της δαπάνης). Επιβεβαιώνεται δηλαδή ότι, οι παροχές σε επίπεδο υπηρεσιών υποστήριξης είναι ιδιαίτερα περιορισμένες στη χώρα, και η πρόνοια είναι μέχρι και το 2022, σχεδόν ανύπαρκτη σε ότι αφορά ζητήματα στέγασης, βοήθειας σε καθημερινές δραστηριότητες[[5]](#footnote-5), αποκατάστασης/επαναποκατάστασης. Αξίζει να σημειωθεί ότι, η Ελλάδα βρίσκεται στην τελευταία θέση μεταξύ των ευρωπαϊκών χωρών και αναφορικά με το ποσοστό δαπανών κοινωνικής προστασίας που αφιερώνει σε παροχές σε είδος[[6]](#footnote-6).

**Πίνακας 2**: Αναλυτικός πίνακας παροχών κοινωνικής προστασίας
για την αναπηρία (σε εκατ. Ευρώ)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 |
| **ΣΥΝΟΛΟ ΠΑΡΟΧΩΝ** | **3.361** | **3.018** | **2.969** | **1.950** | **1.935** | **1.884** | **1.826** | **1.977** | **1.891** | **1.907** | **1.901** |
| **Χωρίς εισοδηματικά κριτήρια** | **3.229** | **2.886** | **2.871** | **1.912** | **1.902** | **1.860** | **1.801** | **1.961** | **1.889** | **1.904** | **1.898** |
| **Παροχές σε χρήμα** | **3.200** | **2.833** | **2.825** | **1.833** | **1.848** | **1.788** | **1.685** | **1.891** | **1.821** | **1.837** | **1.830** |
| **Περιοδικές** | **3.191** | **2.830** | **2.823** | **1.832** | **1.846** | **1.786** | **1.683** | **1.889** | **1.819** | **1.835** | **1.828** |
| Συντάξεις αναπηρίας  | 2.439 | 2.156 | 2.105 | 1.159 | 1.176 | 1.115 | 1.001 | 970 | 987 | 947 | 901 |
| Λοιπά Προνοιακά επιδόματα | 752 | 674 | 719 | 673 | 669 | 671 | 683 | 920 | 832 | 888 | 926 |
| **Εφάπαξ** | **9** | **3** | **2** | **2** | **2** | **2** | **2** | **2** | **2** | **2** | **3** |
| Άλλες εφάπαξ παροχές σε χρήμα | 9 | 3 | 2 | 2 | 2 | 2 | 2 | 2 | 2 | 2 | 3 |
| **Παροχές σε είδος** | **29** | **53** | **46** | **78** | **54** | **72** | **115** | **70** | **68** | **66** | **67** |
| Διαμονή | 0 | 0 | 0 | 0 | 0 | 0 | 0 | 0 | 0 | 0 | 0 |
| Βοήθεια στις καθημερινές δραστηριότητες | 0 | 0 | 0 | 0 | 0 | 0 | 0 | 0 | 0 | 0 | 0 |
| Αποκατάσταση - επανένταξη | 29 | 53 | 46 | 78 | 54 | 72 | 115 | 70 | 68 | 66 | 67 |
| Άλλες παροχές σε είδος | 0 | 0 | 0 | 0 | 0 | 0 | 0 | 0 | 0 | 0 | 0 |
| **Με βάση εισοδηματικά κριτήρια (χαμηλά εισοδήματα)** | **132** | **133** | **98** | **39** | **33** | **24** | **25** | **16** | **3** | **3** | **3** |
| Παροχές σε χρήμα | 111 | 102 | 71 | 17 | 11 | 4 | 2 | 0 | 0 | 0 | 0 |
| Παροχές σε είδος | 21 | 31 | 27 | 21 | 22 | 20 | 24 | 15 | 3 | 3 | 3 |

**Πηγή**: Ελληνική Στατιστική Αρχή, Ευρωπαϊκό Σύστημα Ολοκληρωμένων Στατιστικών Κοινωνικής Προστασίας (ESSPROS)
**Επεξεργασία**: Παρατηρητήριο Θεμάτων Αναπηρίας-Ε.Σ.Α.μεΑ.

Η εξέλιξη των αναλυτικών παροχών φανερώνει ότι η μεγάλη αυτή συρρίκνωση, αποτελεί κυρίως απόρροια των μειώσεων στη συνταξιοδοτική δαπάνη. Τέλος, όπως γίνεται φανερό στο Γράφημα 8, και το πλήθος των δικαιούχων αναπηρικής σύνταξης καταγράφει συνεχόμενη μείωση από το 2015 και έκτοτε. Συνολικά κατά το διάστημα 2015-2022 καταγράφονται 26.870 λιγότεροι δικαιούχοι, δηλαδή σημειώνεται μείωση της τάξεως του 20%.

**Γράφημα 8**: Δικαιούχοι σύνταξης αναπηρίας στην Ελλάδα (2013-2022)

**Πηγή**: Eurostat, European System of Integrated Social Protection Statistics/ESSPROS)
**Επεξεργασία**: Παρατηρητήριο Θεμάτων Αναπηρίας- Ε.Σ.Α.μεΑ.

## Αποτελεσματικότητα των κοινωνικών παροχών για την αναπηρία στη μείωση της φτώχειας των ατόμων με αναπηρία

Στο πλαίσιο του Δελτίου αναλύσαμε τον δείκτη «Αποτελεσματικότητα των κοινωνικών παροχών στη μείωση της φτώχειας» εστιάζοντας στην πληθυσμιακή ομάδα των ατόμων με αναπηρία και στο ηλικιακό εύρος 16-64 ετών καθώς: τα αντίστοιχα διαθέσιμα δεδομένα της Eurostat για τα άτομα με αναπηρία δεν εξαιρούν τις συντάξεις από τις κοινωνικές μεταβιβάσεις ώστε να υπολογίσουμε τον δείκτη με την ίδια μεθοδολογία, ενώ επίσης, τα διαχρονικά δεδομένα υποδεικνύουν ότι το πρόβλημα της φτώχειας και του κοινωνικού αποκλεισμού είναι σημαντικά υψηλότερο στα άτομα με αναπηρία που βρίσκονται στις παραγωγικές ηλικίες.

Στο Γράφημα 9 παρουσιάζεται η επίδραση των κοινωνικών μεταβιβάσεων (συμπεριλαμβανομένων των συντάξεων) στη μείωση της φτώχειας των ατόμων με μέτρια και σοβαρή αναπηρία 16-64 ετών για το 2024. Η Ελλάδα και πάλι βρίσκεται στη τελευταία θέση καταγράφοντας τη χειρότερη επίδοση στον συγκεκριμένο δείκτη με το ποσοστό φτώχειας και κοινωνικού αποκλεισμού να μειώνεται με την επίδραση των κοινωνικών μεταβιβάσεων μόλις κατά 5,3 μονάδες. Να σημειωθεί ότι στην Ελλάδα καταγράφεται ταυτόχρονα ένα από τα 2 υψηλότερα ποσοστά φτώχειας ή/και κοινωνικού αποκλεισμού στα άτομα με αναπηρία 16-64 ετών (48,3 στην Ελλάδα, 48,4 στη Ρουμανία).

**Γράφημα 9**: Επίδραση των κοινωνικών μεταβιβάσεων (συμπεριλαμβανομένων των συντάξεων) στη μείωση της φτώχειας των ατόμων με μέτρια
και σοβαρή αναπηρία 16-64 ετών (2024)

**Πηγή** : Eurostat (2024) / **Επεξεργασία**: Παρατηρητήριο Θεμάτων Αναπηρίας-Ε.Σ.Α.μεΑ.

**ΟΡΙΣΜΟΙ[[7]](#footnote-7)**

**Η κοινωνική προστασία** περιλαμβάνει όλες τις παρεμβάσεις δημόσιων ή ιδιωτικών φορέων που έχουν ως σκοπό να ανακουφίσουν τα νοικοκυριά και τα άτομα από το βάρος ενός καθορισμένου συνόλου κινδύνων ή αναγκών, υπό τον όρο ότι δεν χρησιμοποιείται καμία ταυτόχρονη αμοιβαία ρύθμιση ούτε ατομική ρύθμιση.

**Οι λειτουργίες δηλαδή οι κίνδυνοι ή ανάγκες** που μπορούν να δικαιολογήσουν παρεμβάσεις κοινωνικής προστασίας είναι οι εξής:

* Ασθένεια / υγειονομική περίθαλψη: α) παροχές σε χρήμα που αντισταθμίζουν εξ ολοκλήρου ή εν μέρει την απώλεια εισοδήματος εξαιτίας της προσωρινής αδυναμίας του ατόμου προς εργασία λόγω ασθένειας ή τραυματισμού, β) την υγειονομική περίθαλψη που χορηγείται στο πλαίσιο της κοινωνικής προστασίας προκειμένου να διατηρηθεί, αποκατασταθεί ή βελτιωθεί η υγεία των προστατευόμενων προσώπων.
* Αναπηρία: α) παροχές που εξασφαλίζουν εισόδημα σε άτομα τα οποία δεν έχουν συμπληρώσει ακόμη το όριο ηλικίας συνταξιοδότησης που προβλέπεται από το νόμο και δεν έχουν την ικανότητα να εκτελέσουν αμειβόμενη εργασία εξαιτίας σωματικής ή ψυχικής βλάβης β) παροχές που χορηγούν υπηρεσίες αποκατάστασης που απαιτούνται από τη φύση της συγκεκριμένης αναπηρίας γ) παροχές που χορηγούν αγαθά και υπηρεσίες εκτός της ιατρικής μέριμνας σε άτομα με ειδικές ανάγκες.
* Γήρας: α) παροχές που διασφαλίζουν τη χορήγηση εισοδήματος στους ασφαλισμένους που αποχωρούν από την αγορά εργασίας λόγω ηλικίας β) παροχές που διασφαλίζουν τη χορήγηση ενός ορισμένου εισοδήματος στους ασφαλισμένους που έχουν συμπληρώσει ένα συγκεκριμένο όριο ηλικίας γ) παροχές που χορηγούν αγαθά και υπηρεσίες που απαιτούνται από την προσωπική ή την κοινωνική κατάσταση των ηλικιωμένων.
* Επιζώντες / Χηρεία : α) παροχές που διασφαλίζουν ένα προσωρινό ή διαρκές εισόδημα σε άτομα που δεν έχουν συμπληρώσει ακόμα τη νόμιμη ηλικία συνταξιοδότησης αλλά έχουν χάσει το σύζυγο ή κάποιο στενό συγγενή τους που τους εξασφάλιζε τα προς το ζην β) παροχές που αποζημιώνουν τους επιζώντες για έξοδα κηδείας και για οποιαδήποτε δυσχερή κατάσταση στην οποία βρίσκονται εξαιτίας του θανάτου ενός μέλους της οικογένειάς τους γ) παροχές που χορηγούν αγαθά και υπηρεσίες σε επιζώντες που έχουν θεμελιώσει δικαίωμα σε αυτά.
* Οικογένεια / τέκνα: α) παροχές που χορηγούν οικονομική υποστήριξη στα νοικοκυριά για τη διατροφή των τέκνων β) παροχές που χορηγούν οικονομική βοήθεια σε πρόσωπα που συντηρούν συγγενείς πλην τέκνων γ) παροχές που χορηγούν κοινωνικές υπηρεσίες που προορίζονται ειδικά για την υποστήριξη και προστασία της οικογένειας και ιδιαίτερα των τέκνων.
* Ανεργία: α) παροχές που αντικαθιστούν εξ ολοκλήρου ή μερικώς το εισόδημα που χάνει ένας εργαζόμενος εξαιτίας της απώλειας αμειβόμενης εργασίας β) παροχές που εξασφαλίζουν ένα εισόδημα επιβίωσης σε άτομα που εισέρχονται για πρώτη ή πρόσθετη φορά στη αγορά εργασίας γ) παροχές που αντισταθμίζουν την απώλεια εισοδήματος λόγω μερικής ανεργίας δ) παροχές που αντικαθιστούν εξ ολοκλήρου ή μερικώς την απώλεια εισοδήματος ενός μεγαλύτερου σε ηλικία εργαζόμενου που συνταξιοδοτείται από αμειβόμενη εργασία πριν από τη συμπλήρωση του νόμιμου ορίου ηλικίας εξαιτίας περικοπών στις θέσεις εργασίας για οικονομικούς λόγους ε) παροχές που συνεισφέρουν στις δαπάνες επιμόρφωσης ή πρόσθετης επιμόρφωσης όσων αναζητούν εργασία ζ) παροχές που βοηθούν τους ανέργους στην αντιμετώπιση των εξόδων ταξιδιού ή στη αλλαγή του τόπου διαμονής τους προκειμένου να βρουν απασχόληση η) παροχές για βοήθεια με τη χορήγηση των κατάλληλων αγαθών και υπηρεσιών.
* Στέγαση: η συγκεκριμένη λειτουργία αποτελείται από παρεμβάσεις του Δημοσίου που στοχεύουν στην υποστήριξη των νοικοκυριών για να αντιμετωπίσουν τις στεγαστικές δαπάνες τους.
* Κοινωνικός αποκλεισμός: αναφέρεται σε «κοινωνικά αποκλεισμένους» ή σε εκείνους που αντιμετωπίζουν τον κίνδυνο του κοινωνικού αποκλεισμού και περιλαμβάνει δράσεις που δεν καλύπτονται από άλλη λειτουργία. Επειδή ο ορισμός αυτός είναι αρκετά γενικός, οι ομάδες –στόχοι είναι κυρίως άποροι, μετανάστες, πρόσφυγες, τοξικομανείς ή αλκοολικοί, θύματα εγκληματικών πράξεων κ.ά.



1. Το Ευρωπαϊκό Σύστημα Ολοκληρωμένων Στατιστικών Κοινωνικής Προστασίας (ESSPROS) δεν καταγράφει δηλαδή το συνολικό κόστος των δημόσιων συστημάτων υγείας, π.χ. λειτουργικό κόστος νοσοκομείων, γενική λειτουργία συστήματος υγείας [↑](#footnote-ref-1)
2. Χωρίς να έχουν αφαιρεθεί οι φόροι και οι εισφορές. [↑](#footnote-ref-2)
3. Δεν περιλαμβάνονται στα σύνολο των κοινωνικών παροχών τα διοικητικά κόστη. [↑](#footnote-ref-3)
4. Ως «μονάδα αγοραστικής δύναμης (ΜΑΔ)» νοείται η τεχνητή κοινή νομισματική μονάδα αναφοράς που χρησιμοποιείται στην Ευρωπαϊκή Ένωση για να εκφράσει τον όγκο των οικονομικών συγκεντρωτικών μεγεθών για τους σκοπούς των χωρικών συγκρίσεων με τρόπο ώστε να εξαλείφονται οι διαφορές των επιπέδων τιμών μεταξύ κρατών μελών. Βλ. Κανονισμό του Ευρωπαϊκού Κοινοβουλίου και Συμβουλίου, <https://eur-lex.europa.eu/legal-content/EL/TXT/HTML/?uri=CELEX:32007R1445>. [↑](#footnote-ref-4)
5. Το 2023 εφαρμόζεται για πρώτη χρόνια το πιλοτικό πρόγραμμα του Προσωπικού Βοηθού για άτομα με αναπηρία. [↑](#footnote-ref-5)
6. https://ec.europa.eu/eurostat/databrowser/view/dsb\_sprex01/default/table?lang=en&category=dsb.dsb\_spr.dsb\_sprex [↑](#footnote-ref-6)
7. Πηγή: Ελληνική Στατιστική Αρχή. [↑](#footnote-ref-7)